P9_TA(2022)0065

Схеми за предоставяне на гражданство и право на пребиваване срещу инвестиции

Резолюция на Европейския парламент от 9 март 2022 г. с предложения към Комисията относно схемите за предоставяне на гражданство и право на пребиваване срещу инвестиции (2021/2026(INL))

(2022/C 347/08)

Европейският парламент,

— като взе предвид член 225 от Договора за функционирането на Европейския съюз,

— като взе предвид член 4, параграф 3 и член 49 от Договора за Европейския съюз,

— като взе предвид член 21, параграфи 1 и 2, член 77, параграф 2, буква а), член 79, параграф 2 и членове 80, 82, 87, 114, 311, 337 и 352 от Договора за функционирането на Европейския съюз,

— като взе предвид Хартата на основните права на Европейския съюз, по-специално членове 7, 8 и 20 от нея,

— като взе предвид Европейската конвенция за защита на правата на човека и основните свободи, и по-специално член 8 от нея,

— като взе предвид Директива 2003/86/ЕО на Съвета от 22 септември 2003 г. относно правото на събиране на семейството (1) („Директива за събиране на семейството“);

— като взе предвид Директива 2003/109/ЕО на Съвета от 25 ноември 2003 г. относно статута на дългосрочно пребиваващи граждани от трети страни (2), („Директива за дългосрочното пребиваване“),

— като взе предвид Регламент (ЕС) 2018/1806 на Европейския парламент и на Съвета от 14 ноември 2018 г. за определяне на третите страни, чиито граждани трябва да притежават виза, когато преминават външните граници на държавите членки, както и тези, чиито граждани са освободени от това изискване (3),

— като взе предвид Директива (ЕС) 2015/849 на Европейския парламент и на Съвета от 20 май 2015 г. за предотвратяване използването на финансовата система за целите на изпирането на пари и финансирането на тероризма, за изменение на Регламент (ЕС) № 648/2012 на Европейския парламент и на Съвета и за отмяна на Директива 2005/60/ЕО на Европейския парламент и на Съвета и на Директива 2006/70/ЕО на Комисията (4),

— като взе предвид критериите за присъединяване от Копенхаген и съвкупността от правила на Съюза (достиженията на правото на Съюза), които всяка държава кандидатка трябва да приеме, изпълни и приложи, за да има право да се присъедини към Съюза, по-специално глави 23 и 24 от тях,

— като взе предвид официалните уведомителни писма на Комисията от 20 октомври 2020 г. до Кипър и Малта за започване на производства за установяване на неизпълнение на задължения във връзка с техните схеми за предоставяне на гражданство срещу инвестиции,

— като взе предвид писмото на Комисията до България от 20 октомври 2020 г., в което се изтъкват опасенията във връзка със схемата за гражданство срещу инвестиции и се изискват допълнителни подробности,

— като взе предвид доклада на Комисията от 23 януари 2019 г. относно режимите за предоставяне на гражданство и право на пребиваване в ЕС срещу инвестиции,

— като взе предвид представения от Комисията на 20 юли 2021 г. пакет от четири законодателни предложения за укрепване на правилата на ЕС за борба с изпирането на пари и финансирането на тероризма,

— като взе предвид своите резолюции от 16 януари 2014 г. относно гражданство на ЕС за продан (5), от 26 март 2019 г. относно финансовите престъпления, данъчните измами и избягването на данъци (6), от 18 декември 2019 г. относно принципите на правовата държава в Малта след неотдавнашните разкрития за убийството на Дафне Каруана Галиция (7), от 10 юли 2020 г. относно всеобхватна политика на Съюза за предотвратяване на изпирането на пари и финансирането на тероризма — плана за действие на Комисията и други неотдавнашни събития (8), от 17 декември 2020 г. относно Стратегията на ЕС за Съюза на сигурност (9) и от 29 април 2021 г. относно убийството на Дафне Каруана Галиция и принципите на правовата държава в Малта (10),

— като взе предвид проучването на Генерална дирекция за парламентарни изследвания от 17 октомври 2018 г., озаглавено „Схемите за гражданство срещу инвестиции и за пребиваване срещу инвестиции в ЕС“,

— като взе предвид проучването на Генерална дирекция за парламентарни изследвания от 22 октомври 2021 г., озаглавено „Възможности за действие на ЕС в областта на схемите за гражданство и пребиваване чрез инвестиции — оценка на европейската добавена стойност“ („Проучване на Генерална дирекция за парламентарни изследвания за оценка на европейската добавена стойност“),

— като взе предвид проучването на Milieu Ltd от юли 2018 г. за Комисията, озаглавено „Фактически анализ на схемите на държавите членки за предоставяне на гражданство или пребиваване на граждани на трети държави, инвестиращи в посочената държава членка — Преглед“,

— като взе предвид дейностите в тази област на Групата за наблюдение на демокрацията, принципите на правовата държава и основните права (DRFMG), създадена в рамките на комисията по граждански свободи, правосъдие и вътрешни работи, и по-специално нейната размяна на мнения, наред с другото, с Комисията, академичните среди, гражданското общество и журналисти на 19 декември 2019 г., 11 септември 2020 г. и 4 декември 2020 г., както и нейното посещение в Малта на 19 септември 2018 г.,

— като взе предвид членове 47 и 54 от своя Правилник за дейността,

— като взе предвид доклада на комисията по граждански свободи, правосъдие и вътрешни работи (A9-0028/2022),

А. като има предвид, че председателят на Комисията Фон дер Лайен, преди да бъде одобрена от Парламента, обеща в политическите насоки за следващата Европейска комисия за периода 2019 — 2024 г. (11) да подкрепя правото на инициатива на Парламента и се ангажира да отговаря със законодателен акт на резолюциите, приети от Парламента и изискващи от Комисията да представи законодателни предложения;

Б. като има предвид, че председателят на Комисията Фон дер Лайен в речта си за състоянието на Съюза от 16 септември 2020 г. заяви: „Независимо дали става въпрос за върховенството на европейското право, свободата на печата, независимостта на съдебната власт или продажбата на „златни паспорти“, европейските ценности не са за продан“;

В. като има предвид, че няколко държави членки прилагат схеми за гражданство срещу инвестиции и за пребиваване срещу инвестиции, които предоставят гражданство или статут на пребиваващи на граждани на трети държави в замяна предимно на финансови съображения под формата на „пасивни“ капиталови инвестиции; като има предвид, че такива схеми за гражданство/пребиваване срещу инвестиции се характеризират с минимални или никакви изисквания за физическо присъствие и предлагат „ускорена процедура“ за придобиване на гражданство или статут на пребиваващ в държава членка в сравнение с конвенционалните канали; като има предвид, че времето за обработка на заявленията се различава значително между държавите членки (12); като има предвид, че лесното придобиване на гражданство или статут на пребиваващ посредством подобни схеми е в драстичен контраст с трудностите, свързани с търсенето на международна закрила, законната миграция или опитите за натурализация чрез конвенционални канали;

Г. като има предвид, че съществуването на схеми за гражданство/пребиваване срещу инвестиции засяга всички държави членки, понеже решението на една държава членка да предостави гражданство срещу инвестиции автоматично дава права по отношение на други държави членки, по-специално правото на свободно движение, правото на лицето да гласува и бъде кандидат на местни избори и избори за Европейския парламент, правото на консулска закрила, ако държавата на лицето няма представителство извън Съюза, и правото на достъп до вътрешния пазар за упражняване на икономическа дейност; като има предвид, че схемите за гражданство срещу инвестиции и пребиваване срещу инвестиции на отделни държави членки също така пораждат значителни странични последици за други държави членки, като например рискове от корупция и изпиране на пари; като има предвид, че тези странични последици дават основание за регулиране от страна на Съюза;

Д. като има предвид, че гражданството на Съюза е уникален и фундаментален статут, който се предоставя на гражданите на Съюза в допълнение към националното гражданство и представлява едно от най-важните постижения на интеграцията на Съюза, като предоставя равни права на гражданите в целия Съюз;

Е. като има предвид, че предоставянето на национално гражданство е прерогатив на държавите членки и че този прерогатив трябва да се упражнява добросъвестно, в дух на взаимно уважение, прозрачно, в съответствие с принципа на лоялно сътрудничество и при пълно спазване на правото на Съюза; като има предвид, че Съюзът прие мерки за хармонизиране на пътищата за законна миграция към Съюза и правата, свързани с пребиваването, като например Директивата за дългосрочното пребиваване;

Ж. като има предвид, че функционирането на схеми за гражданство срещу инвестиции води до комерсиализиране на гражданството на Съюза; като има предвид, че комерсиализирането на права нарушава ценностите на Съюза, по-специално равенството; като има предвид, че пътищата за законна миграция към Съюза и правата, свързани с пребиваването, вече са обхванати от правото на Съюза, като например в Директивата относно дългосрочното пребиваване;

З. като има предвид, че в България, Кипър и Малта понастоящем законодателството позволява функционирането на схемите за гражданство срещу инвестиции; като има предвид, че българското правителство е внесло законодателни предложения за прекратяване на своята схема за гражданство срещу инвестиции; като има предвид, че кипърското правителство обяви на 13 октомври 2020 г., че ще преустанови своята схема за гражданство срещу инвестиции; като има предвид, че кипърското правителство обяви, че е приключило разглеждането на всички висящи молби за кипърско гражданство, получени преди ноември 2020 г.; като има предвид, че някои държави членки също предоставят гражданство на големи инвеститори, като използват извънредни процедури;

И. като има предвид, че България, Кипър, Естония, Гърция, Ирландия, Италия, Латвия, Люксембург, Малта, Нидерландия, Португалия и Испания понастоящем прилагат схеми за пребиваване срещу инвестиции с минимални равнища на инвестиции, вариращи от 60 000 EUR (Латвия) до 1 250 000 EUR (Нидерландия); като има предвид, че привличането на инвестиции е обичаен метод за поддържане на добре функциониращи икономики на държавите членки, но не следва да поражда правни рискове и рискове за сигурността на гражданите на Съюза;

Й. като има предвид, че според проучването на Генерална дирекция за парламентарни изследвания за оценка на европейската добавена стойност от 2011 г. до 2019 г. са били одобрени 42 180 заявления по схеми за гражданство/пребиваване срещу инвестиции и че над 132 000 лица, включително членове на семействата на кандидати от трети държави, са получили право на пребиваване или гражданство в държавите членки чрез схеми за гражданство/пребиваване срещу инвестиции, като общите инвестиции се оценяват на 21,4 милиарда евро (13);

К. като има предвид, че заявленията по схемите за гражданство/пребиваване срещу инвестиции често се обработват с помощта на търговски посредници, които могат да получат процент от таксата за подаване на заявление; като има предвид, че в някои държави членки търговските посредници са изиграли роля в разработването и популяризирането на схемите за гражданство/пребиваване срещу инвестиции;

Л. като има предвид, че Комисията започна производства за установяване на неизпълнение на задължения срещу Кипър и Малта на основание, че предоставянето на гражданство на Съюза срещу предварително определени плащания или инвестиции без каквато и да било връзка със съответните държави членки подкопава същността на гражданството на Съюза;

М. като има предвид, че схемите за гражданство срещу инвестиции и пребиваване срещу инвестиции пораждат рискове в различна степен, включително рискове от корупция, изпиране на пари, заплахи за сигурността, избягване на данъци, макроикономически дисбаланси, натиск върху сектора на недвижимите имоти, като по този начин намаляват достъпа до жилищно настаняване и подкопават целостта на вътрешния пазар; като има предвид, че е трудно да бъдат приведени доказателства за мащаба на тези рискове поради недостатъчна информация и прозрачност и че понастоящем тези рискове не се управляват в достатъчна степен, което води до слабо проучване и липса на надлежна проверка по отношение на кандидатите по схемите за гражданство/пребиваване срещу инвестиции в държавите членки; като има предвид, че тези рискове следва да се оценяват правилно и че следва да се засили прозрачността във връзка с прилагането на схемите и последиците от тях;

Н. като има предвид, че според проучванията държавите членки със схеми за гражданство/пребиваване срещу инвестиции са по-податливи на рискове, свързани с финансовата тайна и корупцията, отколкото други държави членки;

О. като има предвид, че съществуващото право на Съюза не предвижда системни справки в широкомащабните ИТ системи на Съюза за цялостни проверки на кандидатите по схемите за гражданство/пребиваване срещу инвестиции; като има предвид, че съществуващите правила на Съюза и национални правила не изискват извършването на процедури за проучване преди предоставяне на гражданство или статут на пребиваващ съгласно схема за гражданство/пребиваване срещу инвестиции; като има предвид, че държавите членки невинаги правят справки в базите данни, прилагат задълбочени процедури или споделят резултатите от проверките и процедурите;

П. като има предвид, че Организацията за икономическо сътрудничество и развитие (ОИСР) е издала насоки за ограничаване на заобикалянето на общия стандарт за предоставяне на информация чрез злоупотреба със схемите за гражданство/пребиваване срещу инвестиции (14);

Р. като има предвид, че инициативата на Комисията за създаване на експертна група по схемите за гражданство срещу инвестиции и пребиваване срещу инвестиции целеше представителите на държавите членки да постигнат съгласие относно общ набор от проверки за сигурност, но тази група не предложи подобен общ набор от проверки за сигурност; като има предвид, че тази група не е заседавала от 2019 г. насам;

С. като има предвид, че някои трети държави, включени в приложение II към Регламент (ЕС) 2018/1806, чиито граждани имат безвизов достъп до Съюза, прилагат схеми за гражданство срещу инвестиции с ниски или никакви изисквания за пребиваване и слаби проверки за сигурност, по-специално по отношение на законодателството срещу изпирането на пари; като има предвид, че подобни схеми за гражданство срещу инвестиции се рекламират като „златни паспорти“ с изричната цел да се улесни безвизовото пътуване до Съюза; като има предвид, че някои държави кандидатки прилагат подобни схеми с допълнителна очаквана полза от бъдещо членство в Съюза;

Т. като има предвид, че бенефициерите на схемите за гражданство/пребиваване срещу инвестиции, след като получат своя нов статут на пребиваване или гражданство, незабавно започват да се ползват със свобода на движение (15) в рамките на Шенгенското пространство;

У. като има предвид, че правото на трети държави да разрешават на своите граждани да променят името си представлява риск, тъй като гражданите на трети държави биха могли да придобият гражданство на трета държава по схема за гражданство срещу инвестиции и след това да променят името си и да влизат в Съюза под това ново име;

Ф. като има предвид, че на 15 октомври 2021 г. кипърските органи обявиха, че ще отнемат гражданството на 39 чуждестранни инвеститори и шестима членове на техните семейства, които са станали кипърски граждани по схема за гражданство срещу инвестиции; като има предвид, че малко над половината от 6 779-те паспорта, издадени от Кипър по тази схема между 2007 г. и 2020 г., са били издадени, без да са извършени достатъчни цялостни проверки на кандидатите (16);

Х. като има предвид, че през 2019 г. Комисията заключи, че липсва ясна статистика относно получените, приетите и отхвърлените заявления за гражданство/пребиваване срещу инвестиции или че тя не е достатъчна;

Ц. като има предвид, че схемите за пребиваване срещу инвестиции са много специфични по своя характер; като има предвид, че всякакви промени в правото на Съюза, въведени за кандидатите по схеми за пребиваване срещу инвестиции, следва да бъдат насочени към този специфичен вид статут на пребиваване и следва да не засягат неблагоприятно правата на кандидатите за други видове пребиваване, като например студенти, работници и членове на семейството; като има предвид, че по-високите нива на проверките за сигурност за кандидатите по схеми за пребиваване срещу инвестиции не следва да са приложими за тези, които кандидатстват за пребиваване в Съюза по схеми за пребиваване, вече уредени от правото на Съюза;

Ч. като има предвид, че правителството на Черна гора не е взело решение да преустанови своята схема за гражданство срещу инвестиции, въпреки че е сигнализирало за значението на постепенното премахване на тази схема за гражданство за инвестиции във възможно най-кратък срок; призовава правителството на Черна гора да направи това незабавно;

1. счита, че схемите за предоставяне на гражданство въз основа на финансови инвестиции (схеми за гражданство срещу инвестиции), известни също като „златни паспорти“, са спорни от етична, правна и икономическа гледна точка и пораждат редица сериозни рискове за сигурността на гражданите на Съюза, като например рискове, произтичащи от изпирането на пари и корупцията; счита, че липсата на общи стандарти и хармонизирани правила, уреждащи схемите за предоставяне на право на пребиваване въз основа на финансови инвестиции (схеми за пребиваване срещу инвестиции), също може да породи такива рискове за сигурността, да засегне свободното движение на хора в рамките на Шенгенското пространство и да допринесе за подкопаването на целостта на Съюза;

2. припомня своята позиция, че по своята същност схемите за гражданство/пребиваване срещу инвестиции представляват редица сериозни рискове и следва постепенно да бъдат премахнати от всички държави членки ( 17 ) ; отново заявява, че след неговата резолюция от 16 януари 2014 г. относно гражданство на ЕС за продан, Комисията и държавите членки не са предприели достатъчно действия за противодействие на тези схеми;

3. счита, че схемите за гражданство срещу инвестиции подкопават същността на гражданството на Съюза, което представлява едно от най-важните постижения на интеграцията на Съюза, като предоставя уникален и фундаментален статут на гражданите на Съюза, включително правото да гласуват на европейски и местни избори;

4. счита, че гражданството на Съюза не е стока, която може да бъде предлагана на пазара или продавана, и никога не е било замислено като такава в Договорите;

5. признава, че уредбата в областта на придобиването на гражданство е преди всичко от сферата на компетентност на държавите членки, но подчертава, че това правомощие следва да бъде упражнявано добросъвестно, в дух на взаимно уважение, прозрачно, с дължима грижа и правилна проверка, в съответствие с принципа на лоялно сътрудничество и при пълно съответствие с правото на Съюза ( 18 ) ; счита, че когато държавите членки не действат при пълно съответствие с тези стандарти и принципи, възниква правно основание за действия на Съюза; счита, че би могло да се твърди, че може да възникне правомощие на Съюза и въз основа на член 21, параграф 1 от Договора за функционирането на Европейския съюз (ДФЕС) по отношение на някои аспекти на правото на държава членка в областта на гражданството ( 19 )

6. счита, че благоприятните условия и ускорените процедури, определени за инвеститорите по схемите за гражданство/пребиваване срещу инвестиции, в сравнение с условията и процедурите за други граждани на трети държави, които желаят да получат международна закрила, право на пребиваване или гражданство, са дискриминационни, несправедливи и рискуват да подкопаят последователността на достиженията на правото на Съюза в областта на убежището и миграцията;

7. счита, че схемите за гражданство срещу инвестиции трябва да се разграничават от схемите за пребиваване срещу инвестиции поради разликата в сериозността на рисковете, които пораждат, и поради това изискват адаптирани законодателни и политически подходи на Съюза; признава връзката между схемите за пребиваване срещу инвестиции и гражданството, тъй като придобитото право на пребиваване може да улесни достъпа до гражданство;

8. отбелязва, че три държави членки имат законодателство, позволяващо схеми за гражданство срещу инвестиции, а именно България (въпреки че българското правителство е внесло законодателно предложение за прекратяване на схемите за гражданство срещу инвестиции), Кипър и Малта, и че 12 държави членки имат схеми за пребиваване срещу инвестиции, като при всички сумите и възможностите за инвестиции се различават, както се различават и стандартите за проверки и процедурите; изразява съжаление, че това различие би могло да доведе до конкуренция за кандидати между държавите членки и рискува да породи надпревара за предлагане на минимум изисквания от гледна точка на понижаването на стандартите за проверка и намаляването на дължимата грижа, за да се увеличи използването на схемите ( 20 )

9. счита, че ролята на посредниците при разработването и насърчаването на схеми за гражданство/пребиваване срещу инвестиции, както и при изготвянето на индивидуални заявления, често при липса на прозрачност или отчетност, представлява конфликт на интереси, податлив на злоупотреби, и че следователно е необходима строга и обвързваща уредба за тези посредници, която да надхвърля саморегулирането и кодексите за поведение; призовава за прекратяване на услугите на посредниците в случая на схеми за гражданство срещу инвестиции;

10. изразява съжаление във връзка с липсата на всеобхватни проверки за сигурност, процедури за проучване и дължима грижа в държавите членки, които са въвели схеми за гражданство/пребиваване срещу инвестиции; отбелязва, че държавите членки невинаги правят справки в наличните бази данни на Съюза или обменят информация относно резултатите от тези проверки и процедури, което дава възможност за последователни заявления по схеми за гражданство/пребиваване срещу инвестиции в целия Съюз; призовава държавите членки да правят това; счита, че органите на държавите членки трябва да разполагат с подходящи процедури за проверка на кандидатите за гражданство/пребиваване срещу инвестиции, тъй като предоставянето на права на пребиваване и гражданство е отговорност на държавата и органите на държавите членки не трябва да разчитат на цялостни проверки и процедури за надлежна проверка, извършвани от посредници и други недържавни участници, въпреки че държавите членки могат да използват имаща отношение информация от независими недържавни участници; изразява загриженост относно някои държави членки, за които се съобщава, че приемат заявления за гражданство дори когато кандидатите не отговарят на изискванията за сигурност;

11. изразява съжаление, че експертната група по схемите за гражданство срещу инвестиции и пребиваване срещу инвестиции, съставена от представители на държавите членки, не е постигнала съгласие по общ набор от проверки за сигурност, какъвто беше нейният мандат до края на 2019 г.; счита, че непостигането на съгласие по общ набор от проверки за сигурност показва ограниченията пред възприемането на междуправителствен подход по този въпрос, и подчертава необходимостта от действия на Съюза;

12. изразява съжаление във връзка с факта, че изискванията за пребиваване, за да се отговори на условията по схемите за пребиваване/гражданство срещу инвестиции на държавите членки, невинаги включват непрекъснато и ефективно физическо присъствие и са трудни за наблюдение, като по този начин потенциално привличат недобросъвестни кандидати, които купуват национално гражданство единствено заради достъпа, който то им предоставя до територията на Съюза и неговия вътрешен пазар без каквато и да било връзка с въпросната държава членка;

13. призовава държавите членки ефективно да осигуряват съблюдаване на изискването за физическо пребиваване за гражданите на трети държави, които желаят да получат статут на дългосрочно пребиваващи съгласно Директивата за дългосрочното пребиваване без петте години непрекъснато и законно пребиваване, което е изискване съгласно същата директива;

14. приветства производствата за установяване на неизпълнение на задължения, започнати през октомври 2020 г. от Комисията срещу Кипър и Малта във връзка с техните схеми за гражданство срещу инвестиции; призовава Комисията да постигне напредък по тези производства, тъй като те биха могли допълнително да изяснят как може да се подходи към схемите за гражданство срещу инвестиции в допълнение към законодателните действия, предложени в настоящия доклад, и да започне още производства за установяване на неизпълнение на задължения срещу държавите членки във връзка със схеми за пребиваване срещу инвестиции, когато това е обосновано; призовава Комисията внимателно да наблюдава, докладва и предприема действия по всички схеми за гражданство/пребиваване срещу инвестиции в целия Съюз;

15. счита, че законодателството на Съюза за борба с изпирането на пари е ключов елемент за противодействие на рисковете, свързани със схемите за гражданство/пребиваване срещу инвестиции; приветства факта, че пакетът от законодателни предложения на Комисията от 20 юли 2021 г. относно борбата с изпирането на пари и финансирането на тероризма разглежда схемите за пребиваване срещу инвестиции, а именно като насърчава включването на посредници в списъка на задължените субекти; счита обаче, че все още има пропуски, като например фактът, че публичните субекти, които обработват заявления за гражданство/пребиваване срещу инвестиции, няма да бъдат включени в списъка на задължените субекти;

16. отбелязва, че заявленията по схемите за гражданство/пребиваване срещу инвестиции са особено трудни за наблюдение и оценка, когато се отнасят до съвместни заявления, които включват различни членове на семейството; отбелязва, че при определени национални схеми за пребиваване срещу инвестиции може да се предоставят права на пребиваване на базата на семейни, лични или други връзки с основните кандидати; отбелязва, че правото на събиране на семейството съгласно Директивата относно правото на събиране на семейството се прилага след получаване на статут на пребиваващ в държава членка, като по този начин се позволява на членовете на семейството да влизат в Съюза без допълнителни специфични проверки, които обикновено се изискват по схемите за пребиваване срещу инвестиции;

17. отбелязва, че рискът произтича от трети държави, които имат схеми за гражданство срещу инвестиции и които се ползват от безвизово пътуване до Съюза ( 21 ) , тъй като граждани на трети държави могат да закупят гражданство на тези трети държави с единствената цел да могат да влизат в Съюза без допълнителни проверки; подчертава, че рисковете се увеличават за държавите — кандидатки за членство в Съюза, които имат схеми за гражданство/пребиваване срещу инвестиции ( 22 ) , тъй като очакваните ползи от бъдещото членство в Съюза и безвизовото пътуване на територията на Съюза могат да бъдат фактор;

18. счита, че с оглед на особените рискове, породени от схемите за гражданство срещу инвестиции, и присъщата им несъвместимост с принципа на лоялно сътрудничество, както се отчита от текущите производства на Комисията за установяване на неизпълнение на задължения срещу две държави членки, схемите за гражданство срещу инвестиции следва постепенно да бъдат премахнати във всички държави членки, и изисква от Комисията да представи преди края на настоящия си мандат предложение за акт за тази цел, което би могло да се основава на член 21, параграф 2, член 79, параграф 2, член 114 или член 352 от ДФЕС;

19. счита, че за постепенното премахване на схемите за гражданство срещу инвестиции ще е необходим преходен период, и счита, че тъй като схемите за гражданство/пребиваване срещу инвестиции представляват „получаване наготово“ и водят до сериозни последици за Съюза и държавите членки, има основание за финансова вноска в бюджета на Съюза и за двете схеми до пълното им премахване, също и като конкретен израз на солидарност, произтичащ, наред с другото, от член 80 от ДФЕС; поради това отправя искане към Комисията, въз основа на член 311 от ДФЕС, през 2022 г. да представи предложение за създаване на нова категория собствени ресурси на Съюза, състояща се от „Механизъм за корекция за схемите за гражданство/пребиваване срещу инвестиции“, съгласно който би бил дължим налог в значимо процентно изражение за инвестициите, направени в държавите членки като част от схемите за гражданство/пребиваване срещу инвестиции, разумно оценено въз основа на отрицателните странични последици от схемите за Съюза като цяло;

20. счита, че приносът на схемите за гражданство/пребиваване срещу инвестиции към реалната икономика на държавите членки е ограничен, що се отнася до създаването на работни места, иновациите и растежа, и че значителни по размер инвестиции се правят пряко на пазара на недвижими имоти или във фондове; счита, че големите инвестиции, свързани със схемите за гражданство/пребиваване срещу инвестиции, биха могли да окажат въздействие върху финансовата стабилност, особено в малки държави членки, където потокът от такива инвестиции би могъл да представлява голям дял от БВП или от чуждестранните инвестиции ( 23 ) ; отправя искане към Комисията, въз основа на член 79, параграф 2 и членове 80, 82, 87 и 114 от ДФЕС, през 2022 г. да представи предложение за акт, който да включва правила на равнището на Съюза относно инвестициите по схеми за пребиваване срещу инвестиции с цел увеличаване на тяхната добавена стойност за реалната икономика и осигуряване на връзки с приоритетите за икономическото възстановяване на Съюза;

21. изисква от Комисията преди края на настоящия си мандат да представи предложение за акт, евентуално допълнен от други законодателни предложения, когато е необходимо, което би могло да се основава на член 79, параграф 2 и членове 80, 82, 87 и 114 от ДФЕС, като този акт цялостно да регулира различните аспекти на схемите за пребиваване срещу инвестиции с цел хармонизиране на стандартите и процедурите и засилване на борбата с организираната престъпност, изпирането на пари, корупцията и отклонението от данъчно облагане, който да обхваща, наред с другото, следните елементи: а) засилена дължима грижа и строги цялостни проверки на кандидатите и ако е необходимо, на членовете на техните семейства, включително източниците на техните средства, задължителни проверки спрямо широкомащабните ИТ системи на Съюза в сферата на правосъдието и вътрешните работи и процедури за проучване в трети държави; б) регулиране, подходящо сертифициране и контрол на посредниците, както и ограничаване на техните дейности, а в случая на схеми за гражданство срещу инвестиции — прекратяване на техните услуги; в) хармонизирани правила и задължения на държавите членки да докладват на Комисията относно своите схеми за пребиваване срещу инвестиции и подадените във връзка с тях заявления; г) минимални изисквания за физическо пребиваване и минимално активно участие в инвестицията, качество на инвестицията, добавена стойност и принос за икономиката като условия за придобиване на право на пребиваване по схеми за пребиваване срещу инвестиции; д) механизъм за мониторинг за последващ контрол на продължаващото спазване на правните изисквания на схемите за пребиваване срещу инвестиции от страна на успешните кандидати;

22. изисква от Комисията да гарантира и налага високи регулаторни стандарти както за схемите за гражданство срещу инвестиции, така и за схемите за пребиваване срещу инвестиции, в случай че би било приложимо всеобхватно регулиране за схемите за пребиваване срещу инвестиции преди пълното премахване на схемите за гражданство срещу инвестиции;

23. приветства обявения от държавите членки ангажимент за предприемане на мерки за ограничаване на продажбата на гражданство на руски граждани, свързани с руското правителство; призовава всички държави членки да спрат с незабавно действие да прилагат своите схеми за гражданство срещу инвестиции и пребиваване срещу инвестиции за всички руски кандидати; настоятелно призовава държавите членки да направят повторна оценка на всички одобрени заявления на руски граждани през последните няколко години, като използват всички възможности съгласно националното право и правото на Съюза, за да гарантират, че нито едно руско лице, което има финансови, икономически или други връзки с режима на Путин, няма да запази своето гражданство и права на пребиваване или че такива лица ще бъдат временно възпрепятствани да упражняват тези права; призовава Комисията да провери тези повторни оценки, извършени от държавите членки, и спешно да представи законодателно предложение за пълна забрана на схемите за гражданство срещу инвестиции и за забрана на схемите за пребиваване срещу инвестиции за руски граждани, които подлежат на целенасочени мерки;

24. изисква от Комисията да включи в своето предложение целенасочено преразглеждане на съществуващите правни актове на Съюза, което би могло да спомогне за възпиране на държавите членки да създават вредни схеми за пребиваване срещу инвестиции чрез укрепване на правните актове в областта на борбата с изпирането на пари и подсилване на относимите разпоредби в Директивата за дългосрочното пребиваване;

25. изисква от Комисията да упражни възможно най-голям натиск, за да гарантира, че трети държави, които имат въведени схеми за гражданство/пребиваване срещу инвестиции и които се ползват от безвизов режим на пътуване съгласно приложение II към Регламент (ЕС) 2018/1806, премахват схемите си за гражданство срещу инвестиции и реформират схемите си за пребиваване срещу инвестиции, за да ги приведат в съответствие с правото и стандартите на Съюза, и изисква през 2022 г. Комисията да представи, въз основа на член 77, параграф 2, буква а) от ДФЕС, предложение за акт, с който да се измени Регламент (ЕС) 2018/1806 в този смисъл; отбелязва, че съгласно преразгледаната методология за разширяването на Съюза въпросите, свързани със схемите за гражданство/пребиваване срещу инвестиции, се считат за сложни и се разглеждат в различни клъстери и глави от преговорите; подчертава значението на постепенното и старателно привеждане на тези схеми в съответствие с правото на Съюза от страна на държавите кандидатки и потенциални кандидатки; предлага прекратяването на схемите за гражданство срещу инвестиции и регулирането на схемите за пребиваване срещу инвестиции да бъде включено в критериите за присъединяване;

26. припомня на председателя на Комисията нейната ангажираност с правото на инициатива на Парламента и нейния ангажимент да предприема последващи действия във връзка със законодателните доклади по собствена инициатива на Парламента чрез законодателен акт, в съответствие с принципите на правото на Съюза, съдържащи се в политическите насоки за следващата Европейска комисия за периода 2019 — 2024 г.; поради това очаква Комисията да предприеме последващи действия във връзка с настоящата резолюция, като представи конкретни законодателни предложения;

27. възлага на своя председател да предаде настоящата резолюция и придружаващите я предложения на Комисията и на Съвета.

(1) ОВ L 251, 3.10.2003 г., стр. 12.

(2) ОВ L 16, 23.1.2004 г., стр. 44.

(3) ОВ L 303, 28.11.2018 г., стр. 39.

(4) ОВ L 141, 5.6.2015 г., стр. 73.

(5) ОВ C 482, 23.12.2016 г., стр. 117.

(6) ОВ C 108, 26.3.2021 г., стр. 8.

(7) ОВ C 255, 29.6.2021 г., стр. 22.

(8) ОВ C 371, 15.9.2021 г., стр. 92.

(9) ОВ C 445, 29.10.2021 г., стр. 140.

(10) ОВ C 506, 15.12.2021 г., стр. 64.

(11) „Съюз с по-големи амбиции — моята програма за Европа — Политически насоки за следващата Европейска комисия за периода 2019 — 2024 г.“ от кандидата за председател на Европейската комисия Урсула фон дер Лайен, https://ec.europa.eu/info/sites/default/files/political-guidelines-next-commission_en_0.pdf

(12) Проучване на Генерална дирекция за парламентарни изследвания за оценка на европейската добавена стойност, таблица 9, стр. 28 — 29.

(13) Проучване на Генерална дирекция за парламентарни изследвания за оценка на европейската добавена стойност.

(14) Предотвратяване на злоупотреби с правото на пребиваване от страна на инвестиционни схеми с цел заобикаляне на общия стандарт за предоставяне на информация, ОИСР, 19 февруари 2018 г., и Рисковете от корупция, свързани със схемите за инвестиции срещу гражданство и пребиваване, ОИСР, 2019 г.

(15) Тъй като България, Хърватия, Кипър, Ирландия и Румъния не са държави от Шенгенското пространство, гражданин на трета държава, който притежава разрешение за пребиваване, издадено от някоя от тези държави членки, не се ползва автоматично от свободата на движение в рамките на Шенгенското пространство.

(16) https://agenceurope.eu/en/bulletin/article/12814/25

(17) Резолюции на Европейския парламент от 18 декември 2019 г. относно принципите на правовата държава в Малта след неотдавнашните разкрития за убийството на Дафне Каруана Галиция, от 10 юли 2020 г. относно всеобхватна политика на Съюза за предотвратяване на изпирането на пари и финансирането на тероризма — плана за действие на Комисията и други неотдавнашни събития, от 17 декември 2020 г. относно Стратегията на ЕС за Съюза на сигурност и от 29 април 2021 г. относно убийството на Дафне Каруана Галиция и принципите на правовата държава в Малта.

(18) Вж. мотивите, използвани в производствата на Комисията за установяване на неизпълнение на задължения срещу Малта и Кипър във връзка с техните схеми за предоставяне на гражданство срещу инвестиции (https://ec.europa.eu/commission/presscorner/detail/bg/ip_20_1925) и съдебната практика на Съда на Европейския съюз: решение на Съда от 7 юли 1992 г., Mario Vicente Micheletti и др./Delegación del Gobierno en Cantabria, C-369/90, ECLI:EU:C:1992:295; решение на Съда от 11 ноември 1999 г., Белгия срещу Fatna Mesbah, C-179/98, ECLI:EU:C:1999:549; решение на Съда от 20 февруари 2001 г., The Queen v Secretary of State for the Home Department, ex parte: Manjit Kaur, C-192/99, ECLI:EU:C:2001:106; решение на Съда от 2 март 2010 г., Janko Rottman срещу Freistaat Bayern, C-135/08, ECLI:EU:C:2010:104; както и решение на Съда от 12 март 2019 г., M.G. Tjebbes и други срещу Minister van Buitenlandse Zaken, C-221/17, ECLI:EU:C:2019:189.

(19) Проучване на Генерална дирекция за парламентарни изследвания за оценка на европейската добавена стойност, стр. 43 — 44.

(20) Проучване на Генерална дирекция за парламентарни изследвания за оценка на европейската добавена стойност, стр. 57; „Предотвратяване на злоупотреби с правото на пребиваване от страна на инвестиционни схеми с цел заобикаляне на общия стандарт за предоставяне на информация“, ОИСР, 19 февруари 2018 г.

(21) Антигуа и Барбуда, Доминика, Гренада, Сейнт Китс и Невис и Сейнт Лусия.

(22) Сърбия, Албания, Турция, Черна гора и Северна Македония.

(23) Проучване на Генерална дирекция за парламентарни изследвания за оценка на европейската добавена стойност, стр. 36 — 39.